# **DECIZIA ETAPEI DE ÎNCADRARE**

## Proiect

Ca urmare a solicitării de emitere a acordului de mediu adresate de **S.C. ROM OIL S.A.,** sediul în Zărnești, str. Mare, nr. 1, jud. Brașov**,** cu domiciliul în Zalău, str. Frasinului, nr. 3, jud. Sălaj,pentru proiectul: **„*Reparație rezervoare 2000 m3 R9 și R10ʺ,*** propus a fi amplasat în loc. Șimleu Silvaniei, str. Cehei, nr. 100, jud. Sălaj, înregistrată la APM Sălaj cu nr. 3195/25.04.2019, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 11.11.2019, că proiectul: **„*Reparație rezervoare 2000 m3 R9 și R10*”*,*** propus a fi amplasat în loc. Șimleu Silvaniei, str. Cehei, nr. 100, jud. Sălaj,

**nu se supune evaluării impactului asupra mediului şi nu se supune evaluării impactului asupra corpurilor de apă.**

 Justificarea prezentei decizii:

 **I.** Motivele pe baza cărora s-a stabilit necesitatea neefectuării evaluării impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa nr. 2, 13, lit. a) – orice modificări sau extindere, altele decât cele prevăzutela pct. 24 din anexa nr. 1, ale proiectelor prevăzute în anexa 1 sau în prezenta anexă, deja autorizate, executate, sau în curs de a fi executate care pot avea efecte semnificative negative asupra mediului.

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Magazin Sălăjean, afişare şi înregistrare anunţ la sediul Primăriei Șimleu Silvaniei, precum şi la sediul şi pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării şi caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b)** Caracteristicile proiectului:

b1) dimensiunea şi concepţia întregului proiect: - rezervoarele R9 (stocare motorină) și R10 (stocare benzină) sunt rezervoare cilindrice, verticale, metalice, supraterane cu volumul nominal de 2000 mc. Rezervoarele sunt amplasate într-o cuvă de retenție cu pereți și pardoseala din beton. După punerea în funcțiune, s-a constatat tasarea patului elastic de sub cele 2 rezervoare peste limitele admise.

Prin proiect se propun următoarele lucrări: spargerea digului de retenție a cuvei; dezmembrarea celor două rezervoare; desființarea (demolarea) celor două fundații ale rezervoarelor R9 și R10; construirea a două fundații noi pentru rezervoarele R9 și R10; reasamblarea celor două rezervoare pe noile fundații, refacerea racordurilor tehnologice și utilități: instalații de stingere și răcire în caz de incendiu, instalții electrice de iluminat, instalații de monitorizare a nivelului rezervoarelor, senzori de nivel, montajul acestor echipamente presuppune execuția a două racorduri pe manta pentru fiecare rezervor, toate îmbinările vor fi prevăzute cu punți electrostatice; reparația pardoselii în interiorul cuvei de retenție; reparația cuvei de retenție în zona în care aceasta afost spartă; refacerea spațiilor verzi afectate de execuția lucrărilor.

**b2)** ***cumularea cu alte proiecte existente şi/sau aprobate:*** În cadrul Depozitului de produse petroliere Șimleu Silvaniei mai există și alte rezervoare de stocare produse petroliere, amplasate la distanță legală față de cuva de retenție reabilitată prin prezentul proiect;

**b3)*utilizarea resurselor naturale, în special a solului, a terenurilor, a apei şi a biodiversităţii***: Resursele naturale utilizate sunt:

* solul – terenul pe care este amplasat și în prezent cuva rezervoarelor R9 și R10;

**b4)** ***cantitatea şi tipurile de deşeuri generate/gestionate:*** Gestionarea deșeurilor, atât pe timpul execuției cât și în perioada de funcționare se va realiza conform Legii nr. 211/2011(r1) privind regimul deşeurilor, cu modificările ulterioare.

În perioada de execuţie a proiectului și după realizarea proiectului vor rezulta deşeuri care, vor fi colectate selectiv și se vor valorifica/elimina numai prin operatori economici autorizați.

**b5)** ***poluarea şi alte efecte negative:*** Proiectul are ca scop reparația rezervoarelor R9 și R10, pentru a asigura siguranță în funcționare, protecția mediului și a personalului operator. La implementarea proiectului s-au luat toate măsurile impuse de legislația în vigoare pentru asigurarea acestor deziderate.

În condiții normale de funcționare nu vor exista efecte negative și nu se vor genera poluanți asupra mediului.

**b6)** ***riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** nu este cazul, cu condiția respectării prevederilor din Politica de Prevenire a Accidentelor Majore în care sunt implicate substanțe periculoase precum și Sistemul de Management al Securității pentru aplicarea acestei politici, în conformitate cu prevederile Legii nr. 59/2016;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

***Măsuri pentru protecția calității apelor:***

*A. în timpul realizării investiției*

- evitarea pierderilor de produse petroliere (motorină, ulei) de la mașini/utilaje care prin precipitații sau spălări pot să ajungă în pânza de apă freatică;

- depozitarea materialelor necesare executării lucrărilor în locuri stabilite, amenajate corespunzător, în vederea prevenirii degradării acestora și antrenarea în apele de suprafață/freatice;

- realizarea managementului deșeurilor rezultate în urma executării lucrărilor prevăzute în proiect în conformitate cu legislația specifică de mediu, pentru a preîntâmpina antrenarea acestora de precipitații în ape de suprafață sau freatice;

*B. în timpul funcționării*

- controlul periodic al etanșeității rigolelor/bașelor/canalizării de ape uzate/pluviale aferente obiectivului;

***Măsuri pentru protecția calității aerului:***

*A. în timpul realizării investiției*

- utilizarea de echipamente de lucru nepoluante, performante, moderne, în stare tehnică bună;

- organizarea operațiilor de transport materiale astfel încât să se evite supraaglomerarea cu mijloace de transport și implicit poluarea cu gaze de eșapament;

*B. în timpul funcționării*

- controlul periodic al etanșeității armăturilor, conductelor pentru vehiculare motorină;

- remedierea operativă a eventualelor neetanșeități;

***Măsuri pentru protecția solului și subsolului:***

*A. în timpul realizării investiției.*

- stocarea materialelor pe suprafețe betonate;

- depozitarea în spații acoperite a materialelor ce sunt degradate de intemperii;

- gestionarea deșeurilor în conformitate cu natura lor (vor fi colectate, stocate temporar pe tipuri, în recipiente speciale, în vederea valorificării prin societăți autorizate specializate), fără a fi depozitate temporar pe teren;

- executarea lucrărilor cu personal calificat pentru a reduce pierderile datorită lipsei de profesionalism;

- circulația se va face obligatoriu pe drumul existent pentru a se evita degradarea inutilă a terenului;

*B. în timpul funcționării*

- verificarea periodică a stării tehnice a conductelor/echipamentelorprezente pe amplasament și remedierea operativă a eventualelor neetanșeități..

***Măsuri pentru protecția ecosistemelor terestre și acvatice:***

- în vecinătatea obiectivului prezentat nu se întâlnesc specii din floră, faună acvatică sau terestră, ocrotite și nu sunt prevăzute programe sau măsuri speciale pentru protecţia ecosistemelor, a biodiversităţii şi pentru ocrotirea naturii;

- în zonă nu există monumente ale naturii sau arii protejate;

***Măsuri pentru protecția aşezărilor umane şi a altor obiective de interes public:***

Obiectivul analizat se găsește în interiorul Depozitului de produse petroliere Șimleu Silvaniei, în zonă industrială, la distanță apreciabilă față de așezări omenești.

Proiectul are ca scop reparația celor două rezervoare R9 și R10, pentru a ridica nivelul de siguranță în exploatarea rezervoarelor, respectiv diminuarea posibilității producerii unui accident tehnologic prin fisurarea rezervoarelor din cauza execuției defectuoase a fundațiilor acestora. La implementarea proiectului s-au luat toate măsurile impuse de legislația în vigoare pentru asigurarea acestor deziderate.

Se apreciază că impactul asupra populației, sănătății umane, faunei și florei, terenurilor, solului, folosințelor, bunurilor materiale, calității și regimului cantitativ al apei, asupra calității aerului, climei, zgomotelor și vibrațiilor, peisajului și mediului vizual, patrimoniului istoric și cultural și asupra interacțiunilor dintre aceste elemente, va fi redus/nul în perioada de execuție și pozitiv în perioada de exploatare.

 Se vor respecta în totalitate lucrările necesare organizării de șantier.Lucrările de ***organizare de șantier*** constau în:

- amenajarea unui spațiu pentru depozitarea materialelor,

- amenajare grup sanitar mobil (ecologic, vidanjabil), racordat la rețeaua de apă potabilă și de curent electric din zonă,

- racordarea la utilitățile (din rețelele societății existente în zonă) aferente desfășurării activității (energie electrică, apă);

- spații îngrădite pentru depozitarea deșeurilor pe categorii, până la venirea firmelor specializate pentru ridicare și valorificare;

- spații delimitate pentru staționarea mijloacelor de transport materiale și de ridicat.

Zona va fi delimitată și semnalizată conform normativelor specifice de securitate și sănătate la locul de muncă.

Terenul pe care va fi amplasată organizarea de șantier va fi liber de orice sarcini, împrejmuit pe toată durata desfășurării proiectului, cu respectarea normelor de siguranță și securitate în muncă.

Organizarea de șantier va fi localizată în apropierea obiectivului.

Accesul la punctul de lucru se va face pe drumurile existente.

Din punct de vedere al protecției mediului se estimează că impactul generat de lucrările organizării de șantier asupra populației, sănătății umane, faunei și florei, solului, calității și regimului cantitativ al apei, calității aerului, zgomotului, peisajului, patrimoniului cultural este nesemnificativ cu condiția respectării următoarelor măsuri:

- evitarea pierderilor de produse petroliere (motorină, benzină, ulei) de la mașinile care transportă materialele necesare organizării de șantier;

- utilizarea unor mijloace de transport în stare tehnică bună, nepoluante;

- depozitarea corespunzătoare a materialelor necesare executării lucrărilor prevăzute prin proiect, în locuri bine stabilite, amenajate corespunzător, în vederea prevenirii poluării solului/subsolului ;

- gestionarea corespunzătoare a apelor uzate menajere (vidanjarea și evacuarea prin intermediul unor operatori autorizați).

**c)** Amplasarea proiectelor:

c1) utilizarea actuală şi aprobată a terenurilor: conform certificatului de urbanism nr. 8 din 06.02.2019 emis de Șimleu Silvaniei, terenul fiind amplasat în intravilanul localității Șimleu Silvaniei, și este în proprietatea titularului.

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: Zona în care este amplasat obiectivul este o zona industrială, aparținând ROM OIL SA.

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: oraș Șimleu Silvaniei;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - impactul asupra zonei este temporar, pe termen scurt, doar pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - În perioada de execuție impactul asupra mediului este redus și temporar; riscul potențial de poluare a solului fiind dat de pierderi accidentale de carburanți/lubrefianți de la vehicule și utilaje;

d5) probabilitatea impactului - Se apreciază că probabilitatea impactul va fi redus, *improbabil,* în perioada de execuțieși de exploatare, având în vedere măsurile luate prin proiect;

d6) debutul, durata, frecvenţa şi reversibilitatea preconizate ale impactului: - Impactul asupra mediului va exista (temporar) în perioada desfășurării lucrărilor de demolare/construire și pe perioada funcționării (temporar) numai prin pierderi accidentale;

d7) cumularea impactului cu impactul altor proiecte existente şi/sau aprobate: Impactul proiectului analizat se va cumula cu impactul generat de prezența celorlalte rezervoare de depozitare de pe amplasament - obiectiv SEVESO III;

d8) posibilitatea de reducere efectivă a impactului: Impactul va fi redus/inexistent prin respectarea următoarelor condiții:

- stocarea materialelor necesare executării lucrărilor în locuri bine stabilite, pe suprafețe betonate, în vederea prevenirii poluării solului/subsolului;

- depozitarea în spații acoperite a materialelor ce sunt degradate de intemperii;

- gestionarea deșeurilor în conformitate cu natura lor (vor fi colectate, stocate temporar pe tipuri, în recipiente speciale, în vederea valorificării prin societăți autorizate specializate), fără a fi depozitate temporar pe teren;

- executarea lucrărilor cu personal calificat pentru a reduce pierderile datorită lipsei de profesionalism;

- circulația se va face obligatoriu pe drumul existent pentru a se evita degradarea inutilă a terenului;

- la terminarea lucrărilor, executantul va curăța zonele afectate de orice materiale și reziduuri, va reface solul în zonele unde acesta a fost afectat de lucrări, depozitare materiale, staționare utilaje, în scopul redării în circuit la categoria de folosință deținută inițial;

-se va respecta nivelul de zgomot, conform prevederilor Ord. 119/2014, cu modificările ulterioare;

- respectarea procedurilor de lucru și parametrii de funcționare a rezervoarelor de stocare;

- controlul periodic al etanșeității cuvelor/rigolelor/bașelor/canalizării aferente parcului de rezervoare;

- urmărirea funcționării la parametrii a echipamentelor;

- intervenția promptă, după un plan bine stabilit în caz de incidente.

**II. Motivele pe baza cărora s-a stabilit necesitatea neefectuării *evaluării adecvate* sunt următoarele:**

**-** proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III. Motivele pe baza cărora s-a stabilit necesitatea neefectuării *evaluării impactului asupra corpurilor de apă* sunt următoarele:**

- proiectul propus **intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;

- în conformitate cu decizia: *pentru proiectul propus nu este necesară elaborarea SEICA*, decizie eliberată de către Administrația Națională ”Apele Române” Administrația Bazinală de Apă Crișuri, nr. 287/17.10.2019 înregistrată la APM Sălaj cu nr. 7586/17.10.2019, decizie justificată prin următoarele: realizarea lucrărilor prezentate în proiect nu are influență asupra corpului de apă;

* Respectarea măsurilor şi condiţiilor de realizare a proiectului în conformitate cu ***Avizul de gospodărire a apelor nr. .......... din ...............,*** eliberat de A.N. Apele Române, Administrația Bazinală de Apă Crișuri;
* începerea execuției se va anunța cu 10 zile înainte la Sistemul de Gospodărire a Aplelor Sălaj;
* dacă înainte de data începerii execuției lucrărilor și pe parcursul execuției acestora apare orice altă situație în care este necesară modificarea avizului de gospodărire a apelor, titularul de investițție va solicita Aviz de gospodărire a apelor modificator, conform Ord MAP nr. 828/04.07.2019;
* pe parcursul execuției lucrărilor se vor lua toate măsurile care se impun pentru eviatarea poluării apelor, pentru protecția factorilor de mediu, a zonelor apropiate, luându-se după caz, măsuri de prevenire și combatere a poluărilor accidentale;
* recepția lucrărilor se va face în prezența delegatului Sistemului de Gospodărire a Apelor Sălaj.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice şi private asupra mediului*: (3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă și controlată a deșeurilor pe categorii, valorificarea celor reciclabile și eliminarea celor nerecuperabile prin firme specializate și autorizate, conform Legii nr. 211/2011 (r1) privind regimul deșeurilor, cu modificările și completările ulterioare.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

 Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Anca Horotan